Kela jätti tiedotteessaan kertomatta Leila Lehtisen taustan ja tulevan työpaikkavaihdoksen.

Leila Lehtinen nousee Kelan hallitukseen Tarju Tujusen tilalle. AOP

Ohjelmisto- ja palveluyhtiö Tiedon julkisen sektorin yhteiskuntasuhdejohtaja Leila Lehtinen on nimitetty Kelan hallituksen jäseneksi. Kela kertoi nimityksestä kotisivuillaan viime viikon tiistaina mainitsematta Lehtisen työtaustaa. Koulutukseltaan Lehtinen on kauppatieteiden maisteri.

Lehtinen tulee hallitukseen toimitusjohtaja Taru Tujusen tilalle. Tujunen, entinen kokoomuksen puoluesihteeri, erosi Kelan hallituksesta aiemmin keväällä kun paljastui, että hänen johtamansa ja osittain omistamansa viestintätoimisto Ellun Kanat oli saanut muutaman pienehkön toimeksiannon Kelalta.

Tieto on Suomen johtava järjestelmätoimittaja, ja toisaalta Kela on julkisen puolen merkittävä järjestelmätilaaja. Ei siis ihme, että Tiedon merkittävän lobbarin nimitys Kelan johtoon on herättänyt ihmetystä alan piireissä.

Kelan valtuutettujen puheenjohtaja Sari Sarkomaa (kok) sanoo, että Leila Lehtisen eroaa Tiedon palveluksesta.

- Hän vaihtaa työpaikkaa. Hän ei ole enää siinä tehtävässä. Se on olennainen tieto, Sarkomaa kommentoi Iltalehdelle maanantaiaamuna.

Kelan nimitysuutisessa työpaikan vaihdoksesta ei kuitenkaan ollut mitään mainintaa, kuten ei ollut Lehtisen Tieto-taustastakaan.

Myöhemmin aamupäivällä Iltalehti sai Kelan viestinnästä Lehtisen cv-todistuksen. Sen mukaan Lehtinen on edelleen Tiedon palveluksessa mutta aloittaa Smarp Oy:n kaupallisena johtajana 26.6. Smarp on start up -yritys, joka ilmoittaa olevansa " työntekijälähettilyyden uranuurtaja. "

Uusi yritys toimii siis täysin eri toimialalla kuin Tieto.

Lehtinen kertoo iltalehdelle, että hän on irtisanoutunut Tiedon palveluksesta.

- Irtisanomisaika päättyy 16.6., enkä käsittele mitään Kelaa liittyviä asioita. Tiedon osakkeeni myy kesän aikana, Lehtinen kertoo iltalehdelle.

Lehtisen mukaan Smarpilla on pieni sopimus Kelan kanssa.

- Mahdollisimman suuren läpinäkyvyyden takia on sovittu, että 2015 tehty sopimus voidaan päättää, kun jo maksettu vuosilaskutuskausi päättyy, hän lisää.

Ei intressiristiriitaa

Sarkomaan mukaan Lehtisen mahdollisesta jääviydestä puhuttiin nimityksen yhteydessä.

- Katsoimme asiaa Kelan valtuutettujen sihteerin kanssa, joka on juristi. Hänen vastauksensa oli, ettei intressiristiriitaa ole. Yksittäiset päätökset, joita Kelan hallituksessa tehdään, pitää sitten vielä katsoa aina erikseen.

- Hän on hyvä henkilö sinne, koska hänellä on vahva osaaminen tietojärjestelmistä ja ict-asioista. Kelahan on näissä keskeisessä roolissa tulevaisuudessakin, kun mietitään, että Kela ottaisi vielä uusia tehtäviä.

Lehtisen lisäksi kansanedustajista koostuvat Kelan valtuutetut nimittivät Kelan hallitukseen STM:n osastopäällikön, ylijohtaja Outi Antilan. Antila tulee hallitukseen eläkkeelle siirtyvän osastopäällikön, ylijohtaja Raimo Ikosen tilalle 9.6.2017 alkaen.